Իսրոն ցավից մռնչաց։ Ձորն իր գիրկն առավ մռնչոցը ու Այնալուի (Դավթաշենի) ձորից տարա՜վ-տարավ հասցրեց Աշնակի ձոր, այնտեղից սահելով հասավ մինչև Արաքսի ափ ու զգուշորեն անցավ սահմանը, հետո քսվեց Մասիսի փեշերին, Թոնդրակ սարի մոտ խառնվեց գաղթի ճամփեքին, ցերեկը թաքնվեց, քարանձավ ու ձոր մտավ, գիշերը գնա՜ց ու գնաց, արևպատոցին հասավ Սասունի ու Մշո դաշտի խաչվանք՝ Փեթար։ Մռնչոցը մտավ Իսրոյենց ավերված թոնրատուն. թոնրի մեջ հացահոտ չկար։